Remišová, Veronika, poslankyňa NR SR (2024-02-23):
Vážené dámy, vážení páni, dovoľte mi venovať tento príspevok rodinnej politike vo všeobecnosti. Prečo rodinnej politike? Rodinná politika pre nás a pre našu vládu bola dôležitým komponentom vládnutia. Jeden z dôvodov prečo, prečo sme videli zmysel v politike, tak bolo to, že pomoc rodinám. A dovolím si povedať, že žiadna iná vláda v histórii Slovenskej republiky pre rodiny neurobila toľko veľa ako práve vláda, ktorá bola v rokoch 2020 až 2023. Na úvod len by som povedala teda taký zoznam, súhrnný zoznam opatrení, ktoré sme urobili. Bolo to 1 800 eur pre mamy, tzv. tehotenský príspevok, v priemere 300 eur mesačne od štvrtého mesiaca tehotenstva. To znamená, že mamička, budúca mamička v podstate dostala peniaze, za ktoré si mohla kúpiť to prvé vybavenie, napríklad kočík. 473 eur mesačný rodičovský príspevok pre rodiča, ktorý poberal materské plus 103 eur za našej vlády. 345 eur mesačne rodičovský príspevok pre rodiča, ktorý nepoberal materské plus 75 eur za našej vlády. 200 eur na dieťa mesačne, prídavok na dieťa 60 eur plus daňový bonus do výšky až 140 eur. 830 eur príspevok v plnej výške aj pri štvrtom pôrode. 330 eur príspevok rodinám, tým najchudobnejším v hmotnej núdzi. 100 eur príspevok v rokoch 2022 až 2023 na každé nezaopatrené dieťa, dva týždne platenej otcovskej dovolenky, bezplatné lieky pre deti do 6 rokov a zdravotne ťažko postihnutých a potom 3 000 eur štipendium pre 1 000 najlepších študentov vysokých škôl. A, samozrejme, rodičovský dôchodok, ale to už je skôr dávka pre dôchodcov, takže jej sa nebudem venovať. Takže k rodinnej politike, že z čoho vlastne pri tej tvorbe politík aj pri tomto návrhu zákona, ktorý predkladá Igor Matovič, z akých filozofických východísk vychádzame. V prvom rade rodinu považujeme za princíp, považujeme ju za absolútne, absolútny zdroj ekonomického a spoločenského potenciálu pre štát a zároveň rodina je kľúčovým faktorom rozdelenia zdrojov medzi jednotlivcami a generáciami. Považujeme ju za miesto ochrany a zabezpečenia pred chudobou. Nič iné, žiadny sociálny štát, to, o čom tu Robert Fico rozpráva, nedokáže ochrániť človeka pred chudobou lepšie ako práve fungujúca rodina. Práve preto aj počas našej vlády sme oddeľovali rodinnú politiku od sociálnej. Sociálna politika má pomoc v núdzi, ale rodinná politika má pomoc rodinám, špecifickú pomoc rodinám. A naším cieľom vždy bolo podporovať rodiny a subsidiaritu rodinného spoločenstva a právo rodičov na výchovu detí. Vieme veľmi dobre, že rodiny hlavne vo vyspelých krajinách sa menia, sú vystavené mnohým výzvam a jedna z najväčších výziev pre spoločnosť aj pre štáty je, že sa znižuje pôrodnosť, a zároveň sa zvyšuje dĺžka života. A v mnohých krajinách je v súčasnosti viac starých rodičov a menej detí. Napríklad minulý rok bolo, zomrelo o takmer dvetisíc ľudí viac, ako sa narodilo detí, čo pre každý štát a pre rozvoj štátu je veľkým problémom. Mnohé rodiny žijú v netradičnom usporiadaní. Ľudia vstupujú do manželstva v staršom veku, stúpa rozvodovosť, opätovný vstup do manželstva, deti majú menej súrodencov, často žijú len s jedným rodičom. A tak isto sa menia aj ašpirácie žien, ašpirácie žien sa presúvajú z materstva do profesionálneho života a muži aj ženy hľadajú príležitosť ako skombinovať, skombinovať rodinný život a kariéru. Počas našej vlády, ale to isté chceme pokračovať aj teraz, keď sme v opozícii, tak sme hlavne riešili štyri problémy. Riešili sme demografiu. Napríklad tehotenský príspevok bol jeden zo spôsobov, ako podporiť demografiu. Riešili sme prehlbujúcu sa chudobu mnohodetných rodín. Dovolím si povedať, že žiadna vláda neurobila pre mnohodetné rodiny toľko ako naša vláda. A aj z toho dôvodu, že vždycky sa zaštiťovali tie predchádzajúce vlády tým, že nebudeme pomáhať predsa Rómom, však Rómovia sú príživníci, nemôžeme podporiť mnohodetné rodiny, lebo náhodou by sme podporili aj tie rómske. Začnem najprv s demografiou. Pokiaľ ide, pokiaľ ide o Slovensko, tak sme nastúpili na trend krajín ako Japonsko alebo niektoré iné vyspelé krajiny. Priemerná úroveň plodnosti, ktorá hovorí o tom, koľko detí má v priemere jedna žena na Slovensku, však za posledné roky stúpala, čomu sme veľmi radi. Svoje dno sme dosiahli v roku 2002. Vtedy sa rodilo 1,2 dieťaťa na ženu. Na to, aby sa udržala veľkosť populácie, je potrebné dosahovať úroveň aspoň 2,1 dieťaťa na ženu. V posledných rokoch začala pôrodnosť výraznejšie rásť, dokonca v roku 2021 to bolo 1,64 dieťaťa na ženu a v rokoch 2023 1,7 dieťaťa na ženu, čo je však stále pod potrebnou úrovňou zachovania populácie. Práve preto si myslím, že v rodinnej politike, nehovorím v sociálnej politike, ale v rodinnej politike treba pokračovať. Príčina týchto klesajúcich trendov aj na Slovensku je rôzna. Sú to, zahŕňajú to rôzne sociálne normy alebo postoje. Takisto aj zmena ašpirácií súčasnej spoločnosti, ale aj náklady na výchovu dieťaťa. Jedným z takých určujúcich faktorov, ktorý má vplyv na zakladanie rodín a na demografický vývoj je aj odkladanie materstva. Kým pred, v šesťdesiatych rokoch sme videli, že priemerný vek ženy, ktorá mala prvé dieťa, bol niekde okolo 24 rokov, tak v súčasnosti je až 29 rokov. Mnoho rodín zároveň má menej detí, ako by chceli mať. Toto je veľmi zaujímavý, veľmi zaujímavý fakt. Keď sa robil eurobarometer v celej Európskej únii, tak z toho vyplynulo, že rodičia by chceli mať viac detí, ako majú, takzvaný child gap. Príčiny toho sú rôzne, ale jedným z nich teda, ako som hovorila, sú aj teda priame a nepriame náklady a nárast týchto nákladov, hlavne sme to videli v čase inflácie, na dieťa. Tie priame náklady, však to všetci poznáme, bývanie, jedlo, predškolské zariadenie, vzdelanie, doprava, oblečenie a náklady na prvé dieťa sú často väčšie ako potom na tie ostatné deti. Nová izba, kočík, tie prvé, prvé veci pre dieťa a čo je ale veľmi nedocenené, je práve tie nepriame náklady pre ženu. Treba si povedať, že žena, ktorá vychováva deti, tak šetrí náklady, ktoré by musel na výchovu vynakladať štát, jasle. Zároveň vychováva budúceho daňového poplatníka. Čiže vychováva človeka, ktorý ten štát bude živiť a bude platiť dane. A nepriame náklady pre ženu sa dajú zmerať napríklad znížením príjmu v dôsledku zníženia pracovného úväzku, pozastavenia práce alebo dlhodobému dopadu na kariérny postup alebo kariéru vo všeobecnosti. Vieme veľmi dobre, že na Slovensku je stále pomerne veľký rozdiel medzi platom žien a mužov, ale keďže je to zväčša matka, ktorá ostáva doma. Ale viaceré štúdie sa venovali aj problematike rozdielu príjmov medzi matkami a nematkami. Napríklad odhaduje sa, že príjmy matiek s dvoma už väčšími deťmi v Nemecku a v Holandsku dosahujú len 46 % príjmu, čo zarábajú na podobných pozíciách ženy, ktoré nemajú deti. Čiže tento takzvaný family gap menší je v škandinávskych krajinách, kde matky zarábajú až 89 % z toho, čo ženy nematky. Ale v iných krajinách je tento priepastný rozdiel medzi platom ženy, ktorá nemá deti a platom ženy, ktorá má deti, tak je obrovský. Práve preto tento návrh zákona, to znamená, že všetky, všetky mamy, všetky ženy, matky detí do 15 rokov by mali mať daňový bonus 100 eur, tak priamo rieši túto nespravodlivosť, to znamená nepriame náklady, ktoré ženy majú práve s výchovou, s výchovou detí. Čo je ešte, čo chcem ešte povedať pri tejto príležitosti, je aj pomoc rodinám, to bola jedna tak isto z našich priorít pri infraštruktúre, infraštruktúre rodinnej, rodinnej infraštruktúre. Investovali sme hlavne z eurofondov, to boli že desiatky miliónov eur na predškolské zariadenia. Len počas našej vlády sme vytvorili 11-tisíc nových miest v škôlkach. Takže toto je hlavne dôležité pre zamestnané ženy, alebo kde sú obaja rodičia zamestnaní, tak aby mohli lepšie zladiť svoj pracovný, pracovný a súkromný život. Umiestnenie dieťaťa do predškolského zariadenia je dôležité hlavne aj pre tie chudobnejšie domácnosti. Keď sme videli, že často, keď nedostanú miesto vo verejnej škôlke, tak ho museli dávať, dieťa, do súkromného zariadenia, čo malo enormné dopady na rodinný rozpočet. Takže to bola jedna z priorít, právo na škôlku pre každé dieťa a naozaj sme vytvorili, to boli z európskych prostriedkov, 11-tisíc nových miest pre deti v škôlkach. A v tomto trende ale treba pokračovať s tým, aby každé jedno dieťa, ktoré do škôlky chodiť chce, aby do tej škôlky ho mohli rodičia dať. Veľmi dôležitá vec, ktorú hovoril kolega Jakab. Vďaka, keď bola, keď sme teraz mali veľkú krízu, infláciu, tak ekonómovia konštatovali, že kúpyschopnosť rodín ostala v zásade nezmenená, alebo jednoducho že tie, tie rodinné príspevky 200 eur na dieťa, rodinná revolúcia, mali veľmi pozitívny dopad, dopad na rodiny. Čo ešte by som chcela povedať k tomuto návrhu zákona, je chudoba viacdetných rodín. K tomu by som sa ešte chcela chvíľku venovať. Chudoba a ekonomická zraniteľnosť viacdetných rodín, ktoré, dokonca tieto rodiny trpia väčšou chudobou ako napríklad dôchodcovia a často to súvisí buď s nezamestnanosťou, výpadkom jedného príjmu v dôsledku starostlivosti o dieťa, alebo nemožnosťou práve zladiť pracovný a súkromný život. A najzraniteľnejšie rodiny vždy boli tie, o tom nám hovoria aj štatistiky aj správy o chudobe, kde buď obaja rodičia sú bez práce, alebo jeden z rodičov je bez práce. A to, to riziko chudoby rodín s viacerými deťmi je neproporcionálne, neproporcionálne vysoké oproti ostatným skupinám obyvateľstva. Riziko chudoby v prípade, ak jeden rodič nepracuje, je 18 %, ak obaja rodičia nepracujú, je až 66 %. A hneď po narodení, prípadne do tretieho roku života dieťaťa je to riziko chudoby najväčšie, keďže jeden z rodičov prestane pracovať. Aj preto viaceré opatrenia z rodinnej revolúcie boli zamerané práve na ten ranný vek dieťaťa, tak aby rodičia sa mohli venovať bez obáv, bez obáv z toho, čo budú žiť, z čoho budú žiť, aby sa mohli venovať výchove dieťaťa. Ja by som bola veľmi rada, keby súčasná vláda v tých opatreniach, ktoré sme zaviedli a ktoré sme pripravili a nastavili, keby aj táto vláda, ktorá si hovorí že sociálna vláda, v nich pokračovala. Hoci skúsenosti nám hovoria, že vláda, či už bol pri moci Robert Fico, alebo bol premiérom Peter Pellegrini, tak na rodiny s deťmi kašlali, pretože rodiny s deťmi nikdy neboli ich cieľovou skupinou ani voličskou skupinou. Tak, hovorím, na rodiny s deťmi vždy kašľali. Keď hovoríme o rodinných prídavkoch, tak všetci veľmi dobre vieme, že za dvanásť rokov, keď bol pri vláde SMER, tak zvýšili rodinné prídavky o pár centov, čo bola obrovská hanba. Teraz takisto som očakávala, že jedno z prvých opatrení v rodinnej politike, keď hovoríme teda, že koľko sľubov dala, dal Peter Pellegrini a Robert Fico ľudom, tak som očakávala, že jedno z prvých opatrení bude, že zvýšia kvalitu života, zvýšia práve rodinám, táto vláda. Nestalo sa, jediné, čo si zvýšili, bolo, že si zvýšili na dvojnásobok platy ministrov, nie o tisíc euro, ale hneď o pár tisíc eur a rodinám sa nedostal ani cent. Čiže na rodiny absolútne aj počas už prvých 100 dní prešlo, na rodiny sa úplne kašlalo. Ak nebudeme pomáhať rodinám, ak nebudeme pomáhať, pomáhať mamám, ak nebudeme pomáhať rodičom, aby vychovávali deti, tak na Slovensku nikdy nebude dobre. Pretože bez toho, aby sme mali zdravé rodiny, tak ako je zdravá rodina, tak je zdravý aj celý štát. Tak ako sa majú dobre rodiny, tak sa dobre žije aj v krajine. Ak nebudeme pomáhať rodinám, tak, tak Slovensko dobrá budúcnosť nečaká. Aj to je príznačné, že jeden, toto sú vlastne prvé zákony, ktoré máme možnosť predložiť, pretože od novembra namiesto toho, aby sme sa zaoberali riešeniami pre ľudí, tak sme sa museli zaoberať novelou Trestného zákona, kde, ktorá nepomáha ľuďom, ktorá ohrozuje dokonca bezpečnosť ľudí na Slovensku, ktorá pomáha len pár vyvoleným. A namiesto toho, aby sme sa venovali pomoci rodinám, tak sme sa museli venovať pomoci pre pár trestne stíhaných ľudí z okolia SMER-u alebo HLAS-u, ktorým bolo treba pomôcť, aby ich činy boli premlčané, alebo aby sa vyhli spravodlivosti. U nás, naopak, jeden, keď ste sledovali naše zákony, ktoré predkladáme, tak, ktoré sa dostávajú na rad teraz, pretože to sú odložené zákony z predchádzajúcej schôdze, tak vidíte, že tie prvé, jedny z prvých zákonov, ktoré predkladáme, sa týkajú práve rodiny, týkajú sa detí, týkajú sa mamičiek, týkajú sa pomoci rodinám. Mali sme tu uznesenia, kde žiadame vládu, aby znížila ceny potravín, aby znížila ceny energií, aby reálne pomohla rodinám v čase, keď máme ešte jednu z najvyšších inflácií z okolitých krajín. Dovoľte mi ešte z dôvodovej správy uviesť, že v súčasnosti chce, že ženy, ktoré sa rozhodnú stať matkami, spoločnosť za roky venované výchove detí odmení tým, že budú mať výrazne nižšie mzdy. Čiže toto je jeden návrh, ktorým chceme vzdať úctu ženám, chceme vzdať úctu matkám, aby, aby naozaj ten takzvaný child gap, ktorý je medzi matkami a nematkami, aby takýmto spôsobom, takýmto spôsobom dobehli. Čo sa týka Medzinárodného dňa žien, ktorý budeme mať za pár dní, áno, ja si myslím, že ženy by sme, ženy by sme si mali uctiť a ináč, ako len rozprávaním sprostých vtipov počas veľkých zhromaždení na MDŽ. To dokonca považujem za veľmi neúctivé alebo ako predložením novely Trestného zákona, kde hovoríme, že však čo, skrátime premlčacie lehoty pre ženy a tuto poslanci SMER-u vyprávajú, že žena si predsa musí všimnúť, keď je znásilnená. A ja, naopak, si myslím, že žena v spoločnosti, ktorá vychováva deti, matky, hrajú veľmi dôležitú úlohu a mali by sme si ich uctiť práve napríklad takýmito opatreniami, ako je daňový bonus 100 eur pre deti. Ak to táto vláda myslí so svojimi sľubmi a s pomocou ľuďom naozaj vážne, tak som presvedčená, že za tento zákon by vládna koalícia zahlasovať mala. A myslím si, že nebudeme im mať za zlé, keď, keď teda nemôžu zahlasovať za náš zákon, keď si tento zákon osvoja a keď tento zákon presadia, keď už zaň nemôžu zahlasovať. Ale pre nás je mimoriadne dôležité, aby tie dobré veci, ktoré navrhujeme, aby sa v praxi aj zrealizovali. Už som to hovorila predtým ešte za 2016 –´20 sme navrhli napríklad zvýšenie príplatkov za nočnú prácu, samozrejme, vládna koalícia vtedy za to nezahlasovala, ale návrh si zobrala, odkopírovala ho a potom v rámci sociálneho balíčka ho predložila. V poriadku, hlavne že príplatky za nočnú prácu sa zvýšili. To isté platí aj teraz pri tomto rodinnom balíčku, pri týchto rodinných opatreniach, pre nás je dôležité, aby, aby sa zrealizovali. Keď ešte hovoríme o opatreniach pre rodinu, tak, a hovorili sme o rodinnej infraštruktúre a vidíme napríklad v škandinávskych krajinách, že rodinná infraštruktúra pomáha, mimoriadne pomáha aj pri zakladaní rodín, aj pri rozhodnutí mať dieťa, ak je dobre vybudovaná, ak máme predškolské zariadenia alebo jasle. A teraz práve čítame, čítame v médiách, že vláda, súčasná vláda nestihne, tak ako sme mali nastavené v pláne obnovy, mali sme ďalších 9-tisíc miest v predškolských zariadeniach, súčasná vláda hovorí, že to nestihne. Ja sa pýtam, prečo, však prečo teda nepracujete na tom. Jediné, čo v pláne obnovy hovoríte, je, že treba ho prehodnotiť, vykašlať sa na miesta v škôlkach, lebo vy to nestihnete. Nečudujem sa, že to nestihnete, keď celú svoju energiu a celý svoj čas venujete tomu, aby ste tu presadzovali zvrátenosti v novele Trestného zákona. Že keď som hovorila, že nám za tri roky sa podarilo vytvoriť viac miest v škôlkach ako vládam SMER-u za celých 12 rokov, 11-tisíc nových miest v škôlkach, v pláne obnovy sme mali naplánovaných ďalších 9-tisíc, a vy teraz hovoríte, že radšej budete rokovať s Európskou komisiou, aby tieto ciele znížila, pretože to nedokážete urobiť. No tak aj z toho je zrejmé, ako veľmi, ako veľmi vám na rodine záleží. Bytová politika, ešte spomeniem jeden faktor, bytová politika pri rodinnej politike z eurofondov, my sme previedli takmer 100 miliónov do fondu, Štátneho fondu rozvoja bývania a aktívne sme podporovali samosprávy v budovaní nájomných bytov pre mladé rodiny. Čo niektoré samosprávy aj robili, keď sme chodili výjazdy po regiónoch. Veľmi pozitívne príklady v chudobnejších regiónoch, kde primátor investoval do rodinnej infraštruktúry, do výstavby nájomných bytov a pritiahol desiatky mladých rodín, ktoré, ktoré tam prichádzali bývať. A na toto sme špeciálne dedikovali peniaze práve zo Štátneho fondu rozvoja bývania. Niektoré byty sa začali stavať a ja verím, že aj v tejto politike budete pokračovať, pretože bývanie je jeden z dôležitých faktorov, faktorov pre mladé, mladé rodiny. Budeme my veľmi pozorne sledovať, ako napĺňate ciele rodinnej politiky, budeme vás konfrontovať s tým, či to, čo ste sľúbili ľuďom, keď ste sa chceli dostať k moci, či tieto sľuby aj plníte a budeme na to upozorňovať. Pretože rodina, bez toho, aby sa nemala dobre rodina, tak ani štát nebude prosperovať. Ďakujem vám veľmi pekne a verím teda, že tento zákon bez nejakého zbytočného politikárčenia podporíte, lebo je to zákon pre dobro ľudí. Ďakujem. (Potlesk.)